Kanioni i Madh, burim frymëzimi për piktorë e fotografë
Kanioni përbën një sprovë për artistët për të paraqitur qoftë edhe një pjesë të vogël të madhështisë së këtij monumenti natyror
Ky është fillimi i ditës së punës për Linda Glover Guç, në një mëngjes të kthjellët në pjesën jugore të Kanionit të Madh. Fillon me disa lëvizje të thjeshta të penelit. Pak nga pak, fillojnë të shfaqen imazhet. Natyrisht, mijëra turistë vijnë këtu çdo ditë për të bërë fotografi, me shpresën se do të fiksojnë në celuloid disa nga mrekullitë e Kanionit të Madh. Edhe Linda Glover Guç mund të kishte përdorur thjesht një fotografi të këtij vendi dhe të kishte qëndruar në studion e saj në Tempe, të Arizonës. Por ajo thotë se nuk do të kishte qenë njëlloj. Këtë artistët e quajnë “pikturë në ajër të pastër”, ku mjedisi dhe ndryshimi i dritës ndikon tek atmosfera dhe toni i veprës së tyre. Punonjësi i Parkut të Kanionit të Madh, Skot Krajnak, thotë se kjo është metoda më e mirë për të pikturuar këtë vend. Punimet e Linda Glover Guç gjenden në shumë ekspozita, si për shembull në Galerinë Lorenc në Skotsdejl të Arizonës. Pikturat e saj u ofrojnë imazhe nga natyra pejsazhet shkretinore koleksionistëve të apasionuar, të cilët duan t’i kenë bukuritë e këtij pejsazhi në shtëpinë e tyre. Krijimi i këtyre pikturave në natyrë, është puna e jetës së saj. Kjo pikturë e vogël e Kanionit të Madh i merr një ditë pune piktores Linda Glover Gooch. Për Lindën, nuk ka vend më të bukur për të kaluar ditën. Në fund të ditës, vizioni i saj për këtë pikë të veçantë të kanionit, finalizohet dhe është gati për ekspozim. Por drita këtu ndryshon vazhdimisht dhe me të edhe pamja. Pikërisht kjo e bën piktoren të vijë përsëri këtu për të krijuar vepra të reja.